**STUDENTSKI ZBOR SVEUČILIŠTA U ZAGREBU**

**Skupština**

U Zagrebu, 29. travnja 2020.

**VLADI REPUBLIKE HRVATSKE**

-predsjedniku Andreju Plenkoviću

**MINISTARSTVU ZNANOSTI I OBRAZOVANJA**

**-**ministrici prof. dr. sc. Blaženki Divjak

**PREDMET:** Otvoreno pismo Studentskog zbora Sveučilišta u Zagrebu o problemima u radu Studentskog centra i ponašanju Uprave Studentskog centra prema studentskoj populaciji

Poštovani,

Prije svega, kao predstavnici studenata Sveučilišta u Zagrebu, želimo Vam zahvaliti na svemu što činite kako biste Republiku Hrvatsku obranili od pandemije i kako sve činite na zavidnoj razini organizacije i profesionalnosti. Razlog tomu je očigledan: slušate i poštujete struku, uslijed čega ni rezultati ne mogu izostati, a statistike pokazuju kompetentnost, pedantnost i organiziranost na najvišoj razini. Kao studentski predstavnici, izuzetno smo Vam zahvalni i imate našu punu podršku za sve što činite za nas i našu Domovinu u ovim iznimno teškim okolnostima. Na tragu razloga i ključa Vašeg uspjeha, slušanja savjeta osoba direktno uključenih u problematiku te zato što nitko nije upućeniji u nefunkcioniranje Studentskog centra od studenata Sveučilišta u Zagrebu, molimo Vas da nas poslušate.

Sadašnja Uprava Studentskog centra odnosi se maćehinski prema studentima već dugi niz godina. Nikada do kraja razjašnjene okolnosti požara u SN-u “Cvjetno naselje”, netransparentno *baratanje* novcem namijenjenim unapređenju studentskog standarda, sve lošija kvaliteta prehrane u menzama kojima upravlja Studentski centar, povećanje stanarina bez vidljivih poboljšanja kvalitete smještaja (pa čak ni održavanja razine kvalitete propisane ugovorom o obnovi studentskih domova koje financira EU). Sve to okrunjeno je odbijanjem provođenja digitalizacije sustava poslovanja Studentskog centra kako bi se studentima olakšalo podizanje ugovora o radu i prijava na Natječaj za ostvarivanje prava na smještaj te činjenica da se studentskim predstavnicima nastoji manipulirati te se istima iznose laži, od kojih Vam neke prenosimo u cijelosti da se i sami uvjerite u navedeno, samo su neki od razloga koji su nas potaknuli da Vam se obratimo na ovaj način.

Naša borba s vjetrenjačama u Studenskom centru vjerojatno bi se nastavila godinama, s manjim ili većim pomacima, bez veće pažnje medija i šire javnosti, koji nas u najboljem slučaju optužuju za pasivnost, a često i prozivaju za sve i svašta na potpuno neutemeljenim osnovama, da se 22. ožujka nije počeo odvijati niz događaja koji su samo kulminacija dugogodišnjeg bezobrazluka i neprofesionalnosti Uprave Studentskog centra u Zagrebu.

Nažalost, grad Zagreb pogodio je razoran potres; naši sugrađani ostali su bez svojih domova, a Nacionalni stožer naredio je da se potresom pogođeni građani smjeste u SN „Cvjetno naselje” - u smještajne kapacitete u kojima u uobičajenim okolnostima borave studenti. Ovim putem još jednom ponavljamo, niti jedan student nema nikakvih prigovora što su u njihove sobe smještene osobe pogođene potresom, ali nam izrazito smeta zapanjujuće neprofesionalan, neiskren i bahat odnos Uprave Studentskog centra prema onima koji su svrha njegova postojanja - prema studentima. Takav odnos Studentskog centra prema studentima nije stao samo na izbacivanju imovine studenata iz njihovih soba i skladištenja u neadekvatnim uvjetima prilikom čega je jedan dio imovine pojedinih studenata oštećen ili je nestao, nego se nastavio i u neadekvatnim, netočnim i neistinitim odgovorima na naše dopise u kojima smo, poštujući sve akademske norme i standarde, pokušali od Studentskog centra dobiti odgovore na pitanja koja su postavili studenti i mi kao njihovi predstavnici.

Prije nekoliko tjedana poslali smo Vam dopis u kojem smo Vam pokušali svrnuti pažnju na ovu situaciju i, s obzirom na okolnosti, potpuno razumijemo izostanak odgovora s Vaše strane, no ljubazno Vas molimo da pročitate ovaj dopis, kao i našu korespondenciju s Upravom Studentskog centra koju Vam šaljemo u prilogu iz koje možete vidjeti da su njihovi odgovori uglavnom nejasni, kontradiktorni izjavama za medije i nažalost neiskreni. Smatramo da su ti odgovori, kao i uvijene prijetnje upućene studentima koji su nam se priključili u bojkotu plaćanja stanarine (koja se trenutno obračunava po različitim osnovama i nitko od zaposlenika Studentskog centra nije u stanju dati studentima suvislu informaciju zašto im se govore različite cijene stanarine za mjesece ožujak i travanj te zašto im se naplaćuju različite cifre obračunate na različite, kontradiktorne načine), napisani samo kao bijedni pokušaji Uprave Studentskog centra da ušutka i primiri studentsku populaciju. Međutim, naši kolege nam nisu dali svoje povjerenje da bismo mi u njihovo ime šutjeli, nego da bi se borili za njihova prava. Potaknuti time, sazvali smo izvanrednu sjednicu Skupštine Studentskog zbora Sveučilišta u Zagrebu na kojoj su doneseni sljedeći zaključci:

1. Studentski centar, kao ustanova koja je namijenjena isključivo skrbi za studente, mora imati samo i isključivo studente i studentska pitanja u fokusu djelovanja.
2. Studentski centar sve svoje probleme mora rješavati tako da ih studenti ne osjete; frakcijske borbe unutar Radničkog vijeća i među različitim interesnim skupinama ne bi smjele ni postojati, a kamo li se lomiti preko leđa studenata.
3. Studentski centar mora jasno i transparentno prikazivati gdje i kako troši novac namijenjen unaprjeđenju studentskog standarda, konkretno naknade za obradu troškova natječaja za smještaj u studentski dom, kao i 12% prihoda od posredništva studentskog rada koje je definirano Zakonom o obavljanju studentskih poslova.
4. Studentski centar nužno mora pristupiti digitalizaciji vlastitog poslovanja, kako bi studentima olakšalo svakodnevne aktivnosti.
5. Studenti i njihovi predstavnici apsolutno su nezadovoljni ponašanjem i odnosom Uprave Studentskog centra prema studentima i prema nama kao njihovim predstavnicima.

Na tragu ovih zaključaka smatramo da Vlada Republike Hrvatske, ali i Ministarstvo znanosti i obrazovanja nužno moraju pod hitno provesti kontrolu rada Studentskog centra, provjeriti jesu li se dogodile nepravilnosti i propusti te ako jesu, da odgovorni snose posljedice. Dužni smo Vas podsjetiti da su upravo studenti uvijek bili i bit će pokretači društvenih promjena.

Nadamo se da ćete sada Vi poslušati studente i napraviti sve kako bi Studentski centar ponovo postao studentski, kako bi studenti nakon četiri godine problema mogli ponovo uživati u svemu onome što im nosi studentski život i u njemu se pripremati za izazove koji ih čekaju.